Kim Behnke (FP), 1999-05-28:
Det her lovforslag er en del af den samlede elreform, og det er også begrundelsen for, at vi i Fremskridtspartiet støtter forslaget.
Hvis det her forslag var blevet fremsat som et enkelt forslag i en folketingssamling, ville vi antagelig have stemt nej til forslaget.
Der kommer ikke til at gå ret lang tid, før den her lov bliver lavet om af den simple grund, at vi lever i en verden, der er i forandring.
Selv om Danmark nu som det første land får etableret et regelsæt, et, jeg var lige ved at sige vandtæt, men i det her tilfælde må det være lufttæt regelsæt omkring opmåling af CO2-kvoter,
For os er det i den forbindelse afgørende vigtigt, at der bliver etableret et samarbejde mellem de lande, der indgår i den såkaldte Baltiske Ring, sådan at man får etableret en aftale om, hvordan man udveksler CO2, når man handler med strøm.
Og for os er den holdning, som f.eks. nordmændene lægger for dagen, bekymrende, for når man tænker på de problemer, der har været bare mellem Danmark og Norge, når man har skullet finde ud af, hvor man skulle godskrive CO2'en for den strøm, der udveksles over Kattegat og Skagerrak, ja, så er det nødvendigt, at der etableres et fælles regelsæt inden for ringen af baltiske lande.
Men derudover har vi jo i Folketinget en forventning om, at der bliver etableret endog meget betydelige havvindmølleparker i de kommende år.
Og det marked er ikke nødvendigvis til stede i dag.
Det vil det være, når det baltiske ringsamarbejde er på plads. Når de havvindmøller så kører, ja, så har vi en masse CO2-fri strøm at kunne eksportere af
, og det påvirker jo ikke CO2-kvoten. Til gengæld har vi også etableret et system i Danmark, hvor vi har hængt hovedparten af vores elproduktion op på, at der samtidig produceres varme, og derfor vil det jo naturligvis være sådan, at vi kommer til at køre med vores danske kraftværker, men det er vel at mærke kraftværker, som jo har en meget høj virkningsgrad på de nyeste enheder, så det gælder om, at det er de nyeste enheder, der bliver brugt, og at de gamle enheder ikke engang bliver brugt til reservebelastning, men at de faktisk bliver skrottet fuldstændig. Men hvis kraftværkerne skal have økonomi til at modernisere, til at bygge nye enheder, sådan at vi har så lav en CO2-emission fra el- og varmeproduktionen som overhovedet muligt, ja, så kræver det også, at vi fra Folketingets side giver elværkerne den fornødne økonomiske ramme og volumen, så de kan foretage de store investeringer.
Og så er vi tilbage ved det, som ministeren var inde på under den her tredje behandling, nemlig åbningsbalancen.
Når man laver den åbningsbalance, skal man tænke i den helhed; sørge for, at kraftværkerne har økonomien, så de ikke længere som en del af et lukket monopolmarked, men selv på konkurrencevilkår har råd og plads til i økonomien, at de kan investere, hele tiden investere i nye og bedre metoder til at fremstille strøm og varme.
Når man gør det, ja, så vil CO2-emissionen fra Danmark stille og roligt falde, og så vil denne CO2-kvote ikke være noget problem.
Skulle det imidlertid vise sig, at de andre lande omkring os ikke er til at snakke med
, at det baltiske ringsamarbejde aldrig bliver til noget, ja, så er det vores forventning, at så vil den her lov være på vej til at blive lavet om, for så vil forudsætningerne være bristet.
Men indtil da stemmer Fremskridtspartiet for lovforslaget og forventer, at man hurtigst muligt kommer i gang med arbejdet med at få lavet de åbningsbalancer for kraftværkerne, så der kan blive ro, så der kan blive arbejdsglæde, og så der igen kan blive virkelyst hos de danske kraftværker.